Terrengsykkelrittet

Terrengsykkelrittet er et terrengsykkelritt av type stisykling, med løype i Østmarka i Oslo. Det ble arrangert for første gang i 2008 av en gruppe entusiaster og veteraner innen norsk terrengsykling, og har blitt arrangert hvert år siden da. Rittet er kjent for å «ta terrengsyklingen tilbake til røttene», med en ambisjon om å være det tøffeste, morsomste og mest spennende terrengsykkelrittet i Norge. Rittet er et alternativ til de mer grusorienterte rittene.

Historikk
Rittet oppsto som et resultat av den sterkt økende interessen for terrengsykling i Norge, og da særlig etterspørselen etter ritt med mer teknisk krevende terreng. Øyvind Aas hadde ideen og stod for konseptutviklingen og løypeplanleggingen de første årene. Han ønsket å vise frem de flotte stiene i Østmarka til flere syklister, og skape et ritt som var en kontrast til de store rittene, som Birkebeinerrittet og Grenserittet. Målet var at rittet skulle gi teknisk dyktige terrengsyklister en fordel og et håp om at flere terrengsyklister kunne øve teknikk og ikke bare trene maksimalt O2-opptak. 

Visjonen til arrangørene er «å få terrenget tilbake til terrengsyklingen». Terrengsykkelrittet er et samarbeid mellom magasinet Terrengsykkel og IF Frøy, og er et av rittene som gir deltagere poeng i Norgescupen i terrengsykling.

Rittprofil
Rittet går i Østmarka. Hver runde er på 30 kilometer med hovedvekt av traseen på sti. Arrangøren prøver å ha minst mulig av løypa på grus. Deltakerne kan velge om de sykler én eller to runder. Eliteklassen sykler to runder. Bruk av hjelm er, som ved alle sykkelritt i Norge, påbudt.

Løypa er tiltenkt syklister som liker stisykling, med tekniske vanskeligheter og bratte kneiker. Da rittet har teknisk krevende terreng, vil det medføre større belastning på utstyr og syklist enn typiske grusritt. Det kan derfor være en fordel å benytte utstyr som er tilpasset teknisk terreng, for eksempel dempergaffel, kraftige dekk med knaster, hydrauliske skivebremser og gjerne støtdemping på bakhjulet.

Før rittene i 2011, 2012 og 2013 gjennomførte arrangøren betydelige utbedringer av traseen, bl.a. med klopping av de våteste partiene, for å skape bedre flyt i syklingen. Fra 2014 ble en større del av traseen lagt på sti. Mye nedbør før og under rittet i 2015 medførte at arrangøren nedla mye arbeid med å gjøre traseen mer bæredyktig. Rittarrangøren har inngått et samarbeid med Norsk Organisasjon for Terrengsykling (NOTS).

Tidligere ritt
Terrengsykkelrittet 2011
Terrengsykkelrittet hadde i 2011 status som Norgescupritt i maraton. Rittet ble vunnet av Greg Saw fra laget Proteinfabrikken / KTM UCI Mountainbike Racing Team.

Terrengsykkelrittet 2010
Terrengsykkelrittet 2010 ble avhold på Haraløkka lørdag 22. mai 2010 med start kl 09:00. Det var pengepremier for de beste plasseringer i rittet.Terrengsykkel.no: Solide premier i Terrengsykkelrittet

Terrengsykkelrittet 2009
Start for Terrengsykkelrittet 2009 var på Haraløkka i Østmarka i Oslo. Dato for arrangementet var lørdag den 23. mai 2009.

Terrengsykkelrittet 2008
Terrengsykkelrittet 2008 ble avholdt med stor suksess. Over 400 deltagere fullførte rittet. Vinner av herreklassen på 2-runders ritt var Anders Hovdenes på tiden 2:30:31 og vinner av kvinneklassen var Linda Larsen.

Se også
 Birkebeinerrittet
 Stisykling
 Rundbane

Referanser

Eksterne lenker
 http://www.terrengsykkelrittet.no 
 http://www.terrengsykkel.no

Kategori:Terrengsykkelritt i Norge
Kategori:Sportsarrangementer i Oslo
Kategori:Repeterende arrangementer etablert i 2008